Notte de marzu

Sos pipios andados sun’a lettu
e ai cust’ora certu sunt dormende;
deo solu in coghina sò pensende
in mesu a su silenziu perfettu.

In su cortile che unu dispettu
unu attu traessat maulende
calc’amore, s’iscuru, s’est chirchende,
ca tottus nos chircamus un’affettu.

Deu puru una die appuntamentu
cund’una bella giovana tenia
bella che die magiu o de abrile.

Solu penso a tantu perdimentu,
e mi rispundet unica armonia
su maulu de su attu in su cortile.